
সংস্কৃতি ও প্রযুক্তির সমন্বয়ে মননশীল সমাজ গঠনের আহবান 
[bookmark: _GoBack]ডাক, টেলিযোগাযোগ ও তথ্যপ্রযুক্তি মন্ত্রী 
ঢাকা, ৩০ শ্রাবণ (১৪ আগস্ট):  
বাংলাদেশ শিল্পকলা একাডেমি মিলনায়তনে লাল-সবুজ সাংস্কৃতিক একাডেমি কর্তৃক আয়োজিত ‘বর্ষা বরণ, গুণীজন সংবর্ধনা, আলোচনা ও মনোজ্ঞ সাংস্কৃতিক অনুষ্ঠানে’ প্রধান অতিথির বক্তব্যে ডাক, টেলিযোগাযোগ ও তথ্যপ্রযুক্তি এবং বিজ্ঞান ও প্রযুক্তি মন্ত্রী ফকির মাহবুব আনাম দেশ গঠনে সংস্কৃতি ও প্রযুক্তির সমন্বয়ে মননশীল সমাজ গঠনের আহ্বান জানান। 
​ আজ ঢাকায় বাংলাদেশ শিল্পকলা একাডেমির সংগীত ও নৃত্যকলা মিলনায়তনে ‘গ্ল্যামার মিডিয়া ইভেন্ট ম্যানেজমেন্ট’ আয়োজিত এ অনুষ্ঠানে প্রধান অতিথির বক্তব্যে মন্ত্রী এ মন্তব্য করেন। 
মন্ত্রী বলেন, শুধু অর্থনৈতিক অগ্রগতি দিয়ে দেশের প্রকৃত উন্নয়ন পরিমাপ করা সম্ভব নয়। মানুষের মননশীলতা, সুসংহত নীতি-নৈতিকতা এবং সামাজিক দায়িত্ববোধই টেকসই উন্নয়নের প্রকৃত মাপকাঠি।
​	ডিজিটাল সেবা (যেমন: অনলাইন শিক্ষা, টেলিমেডিসিন, মোবাইল ব্যাংকিং) মানুষের জীবনযাত্রা সহজ করলেও, নৈতিকতা ও সংস্কৃতিচর্চার মাধ্যমে মানবিক সমাজ আমাদের গড়ে তুলতে হবে।  
ডাক ও টেলিযোগাযোগ মন্ত্রী সোশ্যাল মিডিয়ার নেতিবাচক প্রচার রোধে সাংস্কৃতিক কর্মীদের ডিজিটাল প্ল্যাটফর্মগুলোকে ইতিবাচক বার্তা ছড়ানোর কাজে ব্যবহারের আহ্বান জানান।
ফকির মাহবুব আনাম অনুষ্ঠানে উপস্থিত তরুণদের উদ্দেশ্য আরো বলেন, সংস্কৃতি তোমাদের আবেগের স্থিতিস্থাপকতা তৈরি করবে, তোমাদের ধৈর্যশীল ও সৃজনশীল করে তুলবে।
মন্ত্রী বলেন, প্রধানমন্ত্রী তারেক রহমানের নেতৃত্বে আমাদের লক্ষ্য একটাই—বাংলাদেশ হবে বিশ্বের কাছে এক অনন্য দৃষ্টান্ত। একটি দেশ – সবার আগে বাংলাদেশ- যেখানে প্রযুক্তি ও সংস্কৃতি একসঙ্গে হাঁটে, যেখানে যুবসমাজ স্বপ্ন দেখে ও সেই স্বপ্ন বাস্তবায়ন করে, যেখানে গুণিজনরা সম্মানিত হন এবং নতুনরা অনুপ্রাণিত হয়।
মন্ত্রী আরো বলেন, আমাদের সরকারের বয়স মাত্র ছয় মাস হয়েছে, আপনারা আমাদের কাজ করার সুযোগ দেন। আমরা কাজ করতে চাই। তরুণ প্রজন্মকে এগিয়ে নেয়ার জন্য আমরা কাজ করছি। প্রধানমন্ত্রী তরুণ উদ্ভাবকদের জন্য এবারের বাজেটে ৫শ’ কোটি টাকার স্টার্ট আপ ফান্ড রেখেছেন। আমরা চাই তরুণরা গবেষণায়, জ্ঞান-বিজ্ঞানে এগিয়ে আসুক।
মন্ত্রী তাঁর বক্তৃতায় সমাজে নীরবে-নিভৃতে কাজ করে যাওয়া জ্ঞান-বিজ্ঞান, সাহিত্য ও শিল্প-সংস্কৃতির গুণীজনদের সংবর্ধনা প্রদানকে একটি অত্যন্ত প্রশংসনীয় উদ্যোগ বলে উল্লেখ করেন। 
তরুণ প্রজন্মকে কেবল ভবিষ্যতের নাগরিক না ভেবে বর্তমানের শক্তি হিসেবে উল্লেখ করে মন্ত্রী তাদের পড়াশোনা, সাংস্কৃতিক চর্চা এবং সামাজিক দায়িত্ববোধে জাগ্রত হওয়ার আহ্বান জানান। তিনি একই সাথে ‘কেউ পিছিয়ে থাকবে না’ নীতি বাস্তবায়নে ঐক্যবদ্ধভাবে সকলকে কাজ করার আহ্বান জানান।

বিএনপির সাবেক তথ্য ও গবেষণা সম্পাদক রেজাবুদ্দৌলা চৌধুরীর সভাপতিত্বে অনুষ্ঠানে প্রধান আলোচকের বক্তৃতায় দুর্যোগ ব্যবস্থাপনা ও ত্রাণ  প্রতিমন্ত্রী এম ইকবাল হোসেইন বলেন, আমাদেরকে সমাজটাকে সুন্দর করে গড়ে তুলতে হবে।  ছেমেয়েদের নিরাপত্তার কথা বলে তাদের ঘরের মধ্যে আবদ্ধ করে রাখার প্রবণতা থেকে বেরিয়ে আসতে হবে।তরুণ প্রজন্মকে সংস্কৃতির চর্চায় উৎসাহ প্রদান করতে হবে। তরুণদেরকে নিয়ে এই দেশটাকে গড়ে তুলতে আমরা বদ্ধপরিকর।
অনুষ্ঠানে বিশেষ অতিথি হিসেবে ঢাকা রেঞ্জের উপমহাপুলিশ পরিদর্শক (ডিআইজি) ইকবাল হোসেন, এম্পোরিয়াম প্রপার্টিজ (প্রা.) লিমিটেড-এর চেয়ারম্যান মোঃ আরফাতুর রহমান আপেল প্রমুখ বক্তব্য রাখেন। স্বাগত বক্তব্য রাখেন এটিএন বাংলার উপদেষ্টা (অনুষ্ঠান ও সম্প্রচার) তাসিক আহমেদ।
​এছাড়া, বক্তব্য রাখেন আয়োজক সংগঠন ‘লাল-সবুজ সাংস্কৃতিক একাডেমী’র সভাপতি সাহিদা আক্তার রেশমা এবং গ্ল্যামার মিডিয়া’র ব্যবস্থাপনা পরিচালক মাহাবুবুল হক। 
অনুষ্ঠানে গ্ল্যামার মিডিয়ার সংগীত শিল্পীদের বিশেষ অবদান রাখার জন্য পুরস্কার প্রদান করা হয় এবং গুণীজনদের সম্মাননা ক্রেস্ট প্রদান করা হয়। শেষে এক মনোজ্ঞ সাংস্কৃতিক পরিবেশনার মাধ্যমে অনুষ্ঠানের সমাপ্তি ঘটে। অনুষ্ঠানে বিভিন্ন ক্ষেত্রের শিল্পী, সাংস্কৃতিক কর্মী, সাংবাদিক এবং আমন্ত্রিত সুধীজন উপস্থিত ছিলেন।
#

খেলাধুলাকে পেশা হিসেবে প্রতিষ্ঠায় সরকার যুগান্তকারী পদক্ষেপ নিচ্ছে
                                                       -- যুব ও ক্রীড়া প্রতিমন্ত্রী
ময়মনসিংহ, ৩০ শ্রাবণ (১৪ আগস্ট):  
 
যুব ও ক্রীড়া প্রতিমন্ত্রী মোঃ আমিনুল হক বলেছেন, বর্তমান সরকার খেলাধুলাকে পেশা হিসেবে প্রতিষ্ঠা করতে যুগান্তকারী পদক্ষেপ নিচ্ছে। খেলাধুলার মাধ্যমে সুস্থ জাতি গঠন, মাদকমুক্ত সমাজ প্রতিষ্ঠা এবং তৃণমূল পর্যায়ের প্রতিভাবান খেলোয়াড়দের জাতীয় পর্যায়ে নিয়ে আসতে সরকার কাজ করছে। 

ক্রীড়া প্রতিমন্ত্রী আজ ময়মনসিংহ অফিসার্স ক্লাবে শহরের প্রথম আন্তর্জাতিক মানের টার্ফ ফুটবল মাঠ দ্য স্পোর্টিভা (The Sportiva) এর উদ্বোধনী অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, আগামী শিক্ষাবর্ষ থেকে চতুর্থ শ্রেণি থেকে শিক্ষার্থীদের জন্য খেলাধুলা বাধ্যতামূলক করা হচ্ছে। খেলাধুলার মাধ্যমে শিশুদের ডিভাইসের প্রতি আসক্তি থেকে দূরে রাখা এবং মাদকমুক্ত সমাজ গড়ে তোলা সম্ভব।

প্রতিমন্ত্রী বলেন, ১০ থেকে ১৪ বছরের কিশোর-কিশোরীদের অংশগ্রহণে তৃণমূল পর্যায়ের প্রতিভাবান খেলোয়াড়দের জাতীয় পর্যায়ে নিয়ে আসার কার্যক্রমের প্রথম আসর সফলভাবে শেষ হয়েছে। দ্বিতীয় আসরের অনলাইন রেজিস্ট্রেশন কার্যক্রম চলমান রয়েছে। এবার ১০টি ইভেন্টে ইউনিয়ন পর্যায় থেকে দল গঠন করা হবে। আগামী অক্টোবরের প্রথম সপ্তাহের দিকে দ্বিতীয় আসরের উদ্বোধনী অনুষ্ঠান করার পরিকল্পনা রয়েছে।

ময়মনসিংহের ক্রীড়া অবকাঠামো প্রসঙ্গে যুব ও ক্রীড়া প্রতিমন্ত্রী বলেন, সারা দেশের ২২টি জেলায় থাকা সুইমিং পুলগুলোকে স্বয়ংসম্পূর্ণ করার পরিকল্পনা রয়েছে। ময়মনসিংহের সুইমিং পুলের প্রয়োজনীয় সংস্কার ও আধুনিকায়নের কাজ এগিয়ে নেওয়া হবে। শিশুদের সাঁতার শেখানোর মাধ্যমে শারীরিক ও মানসিক বিকাশের পাশাপাশি পানিতে দুর্ঘটনা থেকে তাদের রক্ষা করা সম্ভব। তিনি বলেন, দেশের প্রত্যেক জেলায় নতুন অবকাঠামো তৈরি না করে বিদ্যমান ক্রীড়া অবকাঠামোগুলোকে স্বয়ংসম্পূর্ণ করার উদ্যোগ নেওয়া হয়েছে। দেশের প্রতিটি ইউনিয়নে একটি করে খেলার মাঠ নিশ্চিত করার পরিকল্পনা রয়েছে। আট বিঘা জমি না হলেও ছোট পরিসরের উপযুক্ত জায়গাকে মাঠ হিসেবে ব্যবহারের উদ্যোগ নেওয়া হবে। আগামী পাঁচ বছর পর দেশের প্রতিটি ইউনিয়নে একটি করে খেলার মাঠ থাকবে এটাই সরকারের লক্ষ্য। 

ময়মনসিংহে ক্রীড়া অবকাঠামো উন্নয়নে স্থানীয় প্রশাসন ও জনপ্রতিনিধিদের সহযোগিতা কামনা করে যুব ও ক্রীড়া প্রতিমন্ত্রী বলেন, নদীর ওপারে প্রায় ৩৫ একর জায়গাকেও ক্রীড়া কার্যক্রমে কাজে লাগানোর পরিকল্পনা করা যেতে পারে। আগামী পাঁচ বছর পর অলিম্পিকের সর্বোচ্চ আসরে বাংলাদেশের ক্রীড়াবিদদের অংশগ্রহণ নিশ্চিত করে পদকের জন্য লড়াই করতে সরকার কাজ করছে।


-২-

প্রতিবন্ধী সন্তানদের অবহেলা না করে তাদের ক্রীড়াক্ষেত্রে নিয়ে আসার আহ্বান জানিয়ে প্রতিমন্ত্রী বলেন, তাদের মধ্য থেকেও অলিম্পিক ও প্যারা অলিম্পিকে পদক জয় করার সম্ভাবনা রয়েছে। ইতোমধ্যে প্যারা ক্রীড়াবিদদের ক্রীড়া ভাতার আওতায় আনা হয়েছে। তিনি আরো বলেন, আগামী পাঁচ বছর পর দেশের ৪ হাজার ৫৯৯টি ইউনিয়নে একটি করে খেলার মাঠ, ৬৪টি জেলায় ক্রীড়া অবকাঠামো, প্রায় ৫০৩টি উপজেলায় মিনি স্টেডিয়ামের কার্যক্রম এবং বিশেষ চাহিদাসম্পন্ন ক্রীড়াবিদদের জন্য খেলাধুলার ব্যবস্থা নিশ্চিত করতে সরকার কাজ করছে। বক্তব্য শেষে যুব ও ক্রীড়া প্রতিমন্ত্রী মোঃ আমিনুল হক টার্ফ ফুটবল মাঠ দ্য স্পোর্টিভার উদ্বোধন ঘোষণা করেন।

ময়মনসিংহ জেলা প্রশাসক মোঃ সাইফুর রহমানের সভাপতিত্বে অনুষ্ঠানে আরো বক্তব্য রাখেন ময়মনসিংহ-৪ (সদর) আসনের সংসদ সদস্য মোঃ আবু ওয়াহাব আকন্দ ওয়াহিদ, ময়মনসিংহ-৫ (মুক্তাগাছা) আসনের সংসদ সদস্য জাকির হোসেন বাবুল। ময়মনসিংহ-১১ (ভালুকা) আসনের সংসদ সদস্য ফখর উদ্দিন আহমেদ বাচ্চু, ময়মনসিংহ-৮ (ঈশ্বরগঞ্জ) আসনের সংসদ সদস্য লুৎফুল্লাহেল মাজেদ বাবু, সিটি কর্পোরেশনের প্রশাসক মোঃ রুকুনোজ্জামান রোকন, দ্য স্পোর্টিভার ম্যানেজিং ডাইরেক্টর এ কে এম ফেরদৌস।

#

নূর আলম/শাহাদাত/সঞ্জীব/মোশারফ/রেজাউল/২০২৬/২১৫৬ ঘণ্টা




তথ্যবিবরণী                                                               	                                      নম্বর: ৭৪২
আমাদের একটাই পরিচয় আমরা এই ভূখণ্ডের মানুষ, আমরা বাংলাদেশি
                                                             --- সমাজকল্যাণ মন্ত্রী
ঢাকা, ৩০ শ্রাবণ (১৪ আগস্ট):  
মহিলা ও শিশু বিষয়ক এবং সমাজকল্যাণ মন্ত্রী অধ্যাপক ডা. এ জেড এম জাহিদ হোসেন বলেছেন, আমাদের একটাই পরিচয় আমরা এই ভূখণ্ডের মানুষ, আমরা বাংলাদেশি। 

আজ জাতীয় প্রেসক্লাবের জহুর হোসেন চৌধুরী হলে ‘বর্ষা উৎসব ২০২৬’ উপলক্ষ্যে শিশুদের চিত্রাঙ্কন প্রতিযোগিতা, পুরস্কার বিতরণী ও সাংস্কৃতিক অনুষ্ঠানে প্রধান অতিথির বক্তব্যে মন্ত্রী একথা বলেন। অনুষ্ঠানে বিশেষ অতিথি হিসেবে উপস্থিত ছিলেন তথ্য ও সম্প্রচার মন্ত্রী জহির উদ্দিন স্বপন, প্রধানমন্ত্রীর উপ-প্রেস সচিব জাহিদুল ইসলাম রনি ও বাংলাদেশ ফেডারেল সাংবাদিক ইউনিয়নের মহাসচিব কাদের গনি চৌধুরী।

মন্ত্রী বলেন, আমরা ধর্ম, বর্ণ, গোত্র নির্বিশেষে সবাইকে সাথে নিয়ে একটি অন্তর্ভুক্তিমূলক মানবিক বাংলাদেশ গড়ে তুলতে চাই, যেখানে কেউ নিজেকে বঞ্চিত মনে করবে না। 

প্রধান অতিথির বক্তব্যে মন্ত্রী জাতীয় প্রেসক্লাবের সদস্যবৃন্দের সন্তানদের জন্য এমন সৃজনশীল চিত্রাঙ্কন প্রতিযোগিতার আয়োজন করায় সংশ্লিষ্টদের আন্তরিক ধন্যবাদ জানান। একই সাথে সমাজের মূল স্রোত ধারার সাথে একাত্মতা বজায় রাখতে এ ধরনের সকল প্রতিযোগিতায় বিশেষ চাহিদাসম্পন্ন শিশুদেরও অন্তর্ভুক্ত করার বিশেষ আহ্বান জানান তিনি। 

অনুষ্ঠান শেষে আমন্ত্রিত অতিথিবৃন্দ মনোজ্ঞ কাওয়ালী সন্ধ্যা উপভোগ করেন।

অনুষ্ঠানে সভাপতিত্ব করেন জাতীয় প্রেসক্লাবের সভাপতি হাসান হাফিজ। এছাড়া, অনুষ্ঠানে উপস্থিত ছিলেন জাতীয় প্রেসক্লাবের সাধারণ সম্পাদক আইয়ুব ভূঁইয়া, খ্যাতনামা সাংবাদিক, সুশীল সমাজের প্রতিনিধি, প্রেসক্লাবের সদস্যবৃন্দসহ তাদের পরিবারবর্গ ও সন্তানেরা।

#

রায়হান/শাহাদাত/সঞ্জীব/মোশারফ/রেজাউল/২০২৬/২১৪৬ ঘণ্টা




তথ্যবিবরণী                                                               	                                      নম্বর: ৭৪১
দেশের ক্রীড়াঙ্গনকে আন্তর্জাতিক অঙ্গনে সম্মানের সাথে তুলে ধরতে বর্তমান সরকার কাজ করছে
                                                                                                      --- রেলপথ প্রতিমন্ত্রী
ঢাকা, ৩০ শ্রাবণ (১৪ আগস্ট):  
দেশের ক্রীড়াঙ্গনকে আন্তর্জাতিক অঙ্গনে সম্মানের সাথে তুলে ধরতে বর্তমান সরকার নিরলসভাবে কাজ করে যাচ্ছে বলে মন্তব্য করেছেন সড়ক পরিবহন ও মহাসড়ক বিভাগ এবং রেলপথ মন্ত্রণালয়ের প্রতিমন্ত্রী হাবিবুর রশিদ।
আজ ঢাকার নবাবগঞ্জ উপজেলার মুন্সীনগর প্রগতি সংঘ মাঠে গোল্ডকাপ ফুটবল টুর্নামেন্টের ফাইনাল খেলা শেষে পুরস্কার বিতরণী অনুষ্ঠানে প্রতিমন্ত্রী এ মন্তব্য করেন। 
প্রতিমন্ত্রী বলেন, ১৭ বছর ফ্যাসিস্ট সরকারের শাসনামলে দেশের ক্রীড়াঙ্গনে উল্লেখযোগ্য কোনো উন্নয়ন হয়নি। এ সময় স্বজনপ্রীতি, দুর্নীতি ও অনিয়মের কারণে ক্রীড়াক্ষেত্রে বাংলাদেশ অনেক পিছিয়ে পড়েছে। বর্তমান সরকার দেশের পিছিয়ে পড়া ক্রীড়াঙ্গনকে প্রয়োজনীয় পৃষ্ঠপোষকতা, স্বচ্ছতা ও জবাবদিহিতার মাধ্যমে চেষ্টা করছে। 
মুন্সীনগর প্রগতি সংঘের আয়োজনে এই গোল্ডকাপ ফুটবল টুর্নামেন্টের ফাইনালে রোমান স্পোটিং ক্লাব 
(শংকরখালি) ও মদনখালী ফ্রেন্ডস ক্লাব (মদন খালি) অংশগ্রহণ করে। প্রতিদ্বন্দ্বিতাপূর্ণ এ খেলা নির্ধারিত সময়ে এক এক গোলে ড্র থাকে। অতিরিক্ত সময়ও খেলার ফলাফল নির্ধারিত না হওয়ায় খেলাটি টাইব্রেকারের মাধ্যমে নিষ্পত্তি করা হয় । টাইব্রেকারে মদনখালি ফ্রেন্ডস ক্লাব ৭-৬ গোলে জয়লাভ করে। 
প্রতিমন্ত্রী বিজিত ও বিজয়ী উভয় দলের খেলোয়াড়দের চমৎকার খেলা উপহার দেওয়ার জন্য শুভেচ্ছা ও অভিনন্দন জানান। 
#
রেজাউল/শাহাদাত/সঞ্জীব/মোশারফ/লিখন/২০২৬/১৯৪৪ ঘণ্টা


তথ্যবিবরণী                                                               	                                      নম্বর: ৭৪০ 
প্রকৃত ইতিহাসকে নির্মোহভাবে জানার এবং তুলে ধরার আহ্বান সমাজকল্যাণ মন্ত্রীর
ঢাকা, ৩০ শ্রাবণ (১৪ আগস্ট):  
​	মহিলা ও শিশু বিষয়ক এবং সমাজকল্যাণ মন্ত্রী অধ্যাপক ডা. এ জেড এম জাহিদ হোসেন বলেছেন, দেশ ও জাতির সঠিক বিকাশে তরুণ প্রজন্মকে প্রকৃত ইতিহাস নির্মোহভাবে জানতে ও তুলে ধরতে হবে। একইসাথে দক্ষ মানবসম্পদ হিসেবে নিজেদের গড়ে তুলতে শিক্ষাজীবনের প্রতিটি মুহূর্তকে সর্বোচ্চ নিষ্ঠা ও আন্তরিকতার সাথে কাজে লাগাতে হবে।

​	আজ ঢাকা বিশ্ববিদ্যালয়ের ফজলুল হক মুসলিম হল অডিটোরিয়ামে দিনাজপুর জেলা ছাত্র-ছাত্রী কল্যাণ সংঘ (পূনর্ভবা) আয়োজিত নবীনবরণ এবং কৃতী সংবর্ধনা অনুষ্ঠানে প্রধান অতিথির বক্তব্যে মন্ত্রী এসব কথা বলেন।

​	শিক্ষার্থীদের উদ্দেশে মন্ত্রী বলেন, যে যে বিষয়েই পড়াশোনা করুক না কেন, সংশ্লিষ্ট বিষয়ে গভীর জ্ঞান ও সর্বোচ্চ দক্ষতা অর্জন করতে হবে। বিশ্বায়নের এই যুগে প্রতিযোগিতায় টিকে থাকতে এবং আন্তর্জাতিক পরিমণ্ডলে নিজেদের সক্ষমতা বাড়াতে মাতৃভাষা বাংলা ও আন্তর্জাতিক ভাষা ইংরেজির পাশাপাশি একটি তৃতীয় ভাষা আয়ত্ত করার ওপর গুরুত্বারোপ করেন তিনি। এ প্রসঙ্গে মন্ত্রী জাপানিজ, কোরিয়ান, মান্দারিন, অ্যারাবিক কিংবা স্প্যানিশ ভাষার মতো চাহিদাসম্পন্ন ভাষাগুলো শেখার জন্য শিক্ষার্থীদের প্রতি বিশেষ আহ্বান জানান।

​	অনুষ্ঠানে জানানো হয়, এ বছর দিনাজপুর জেলা থেকে ঢাকা বিশ্ববিদ্যালয়ে মোট ৮৫ জন শিক্ষার্থী ভর্তির সুযোগ পেয়েছেন। নবীন শিক্ষার্থীদের অভিনন্দন জানিয়ে মন্ত্রী বলেন, কোনো শিক্ষার্থী যেন অর্থাভাবে শিক্ষা থেকে বঞ্চিত না হয়, সে লক্ষ্যে সরকার নানামুখী সহায়তা কার্যক্রম অব্যাহত রেখেছে। এ সময় তিনি মেধাবী ও দরিদ্র শিক্ষার্থীদের শিক্ষা নির্বিঘ্ন রাখতে সরকারি সহায়তার পাশাপাশি সমাজের বিত্তবান ও সুহৃদ ব্যক্তিদেরও এগিয়ে আসার উদাত্ত আহ্বান জানান।

​	অনুষ্ঠানে দিনাজপুর জেলা থেকে ঢাকা বিশ্ববিদ্যালয়ে ভর্তির সুযোগপ্রাপ্ত নবীন শিক্ষার্থীদের বরণ করে নেওয়ার পাশাপাশি, তাদের মধ্য হতে অসচ্ছল ও মেধাবী শিক্ষার্থীদের মাঝে শিক্ষাবৃত্তি প্রদান করা হয়।

অনুষ্ঠানে আরো উপস্থিত ছিলেন ফজলুল হক মুসলিম হলের প্রাধ্যক্ষ অধ্যাপক ড. মো. ইলিয়াস আল- মামুন, দিনাজপুর জেলার বিশিষ্ট ব্যক্তিবর্গ, পুনর্ভবা’র সভাপতি ও সাধারণ সম্পাদক, বিশ্ববিদ্যালয়ে অধ্যয়নরত বিভিন্ন বর্ষের ও নবভর্তিকৃত শিক্ষার্থীবৃন্দ এবং সংগঠনের সাবেক শিক্ষার্থীবৃন্দ। 
​#
​
রায়হান/শাহাদাত/সঞ্জীব/মোশারফ/লিখন/২০২৬/১৯৪৪ ঘণ্টা



তথ্যবিবরণী                                                               	                                      নম্বর: ৭৩৯ 
তিস্তার ঢেউ আর মানুষের অদম্য সাহস-এটিই লালমনিরহাটের পরিচয়
                                                           -- আসাদুল হাবিব দুলু
লালমনিরহাট, ৩০ শ্রাবণ (১৪ আগস্ট):  
দুর্যোগ ব্যবস্থাপনা ও ত্রাণমন্ত্রী আসাদুল হাবিব দুলু বলেছেন, লালমনিরহাট শুধু একটি জেলা নয়, এটি উত্তর জনপদের ইতিহাস, ঐতিহ্য, সম্ভাবনা ও সংগ্রামের প্রতিচ্ছবি। তিস্তা-পাড়ের এই মানুষের জীবন-জীবিকা, কৃষি ও সংস্কৃতিকে কেন্দ্র করে লালমনিরহাটের একটি স্বতন্ত্র অর্থনৈতিক ভিত্তি গড়ে উঠেছে। 

গতকাল লালমনিরহাট সার্কিট হাউজে 'হামার লালমনি' প্রদর্শনী উপলক্ষ্যে আয়োজিত মতবিনিময় সভায় প্রধান অতিথির বক্তৃতায় মন্ত্রী এসব কথা বলেন।

মন্ত্রী বলেন, তিস্তা ও ধরলাসহ নদ-নদীকে ঘিরে লালমনিরহাটের মানুষের জীবন আবর্তিত। বুড়িমারী স্থলবন্দরকে কেন্দ্র করে বাণিজ্য সম্প্রসারণ, যোগাযোগ অবকাঠামোর উন্নয়ন, কৃষিপণ্যের বহুমুখীকরণ ও কৃষিভিত্তিক শিল্পের বিকাশ ঘটাতে পারলে লালমনিরহাট উত্তরাঞ্চলের একটি গুরুত্বপূর্ণ অর্থনৈতিক কেন্দ্রে পরিণত হতে পারে। সীমান্তবাণিজ্য, কৃষি, পর্যটন ও মানবসম্পদ-প্রতিটি ক্ষেত্রেই এ জেলার রয়েছে অপার সম্ভাবনা।

লালমনিরহাটের সাংস্কৃতিক ঐতিহ্যের কথা উল্লেখ করে মন্ত্রী বলেন, এই জনপদের মানুষের জীবনযাপন, লোকসংগীত, লোকঐতিহ্য ও উৎসব আমাদের জাতীয় সংস্কৃতির মূল্যবান সম্পদ। উন্নয়নের সাথে সাথে আমাদের শেকড়, ঐতিহ্য ও সাংস্কৃতিক পরিচয়কে ধারণ করতে হবে। ঐতিহ্য ও সম্ভাবনার সমন্বয়ে লালমনিরহাটকে একটি আধুনিক, সমৃদ্ধ ও শান্তির লীলাভূমি হিসেবে গড়ে তোলা হবে। 

লালমনিরহাট জেলা প্রশাসক মুহঃ রাশেদুল হক প্রধানের সভাপতিত্বে অনুষ্ঠানে রাজনীতিবিদ, শিক্ষক, আইনজীবী, সাংবাদিকসহ বিভিন্ন শ্রেণি-পেশার প্রতিনিধিগণ উপস্থিত ছিলেন। 
#

মাহবুবুর/শাহাদাত/ফেরদৌস/সঞ্জীব/মোশারফ/কনক/লিখন/২০২৬/১৭০৬ ঘণ্টা



তথ্যবিবরণী                                                                                                                নম্বর: ৭৩৮
যুবদের কর্মসংস্থান হলে সামাজিক অপরাধ কমে আসবে
    -যুব ও ক্রীড়া প্রতিমন্ত্রী
ঢাকা, ৩০ শ্রাবণ (১৪ আগস্ট): 
যুব ও ক্রীড়া প্রতিমন্ত্রী মোঃ আমিনুল হক বলেছেন, বর্তমান সরকার দুর্নীতিতে জিরো টলারেন্স নীতি অবলম্বন করছে। প্রতিহিংসার রাজনীতি নয়, সুষ্ঠু ও স্বচ্ছ রাজনৈতিক পরিবেশ তৈরির মাধ্যমে যুবসমাজকে কর্মক্ষম করে গড়ে তোলা হবে। যুবদের কর্মসংস্থান হলে সামাজিক অপরাধ কমে আসবে।
কেয়ার বাংলাদেশ এবং এসওএস চিলড্রেনস ভিলেজেস বাংলাদেশ এর সহযোগিতায় আজ এফডিসিতে আন্তর্জাতিক যুব দিবস উপলক্ষ্যে আয়োজিত ছায়া সংসদে যুব ও ক্রীড়া প্রতিমন্ত্রী প্রধান অতিথির বক্তব্যে এসব কথা বলেন। অনুষ্ঠানে সভাপতিত্ব করেন ডিবেট ফর ডেমোক্রেসির চেয়ারম্যান হাসান আহমেদ চৌধুরী কিরণ। অনুষ্ঠানটি আয়োজন করে ডিবেট ফর ডেমোক্রেসি।
প্রতিমন্ত্রী বলেন, ডিগ্রি নিয়ে যুবকরা যাতে বেকার হয়ে ঘরে বসে না থাকে, তারা যাতে বিভিন্ন কারিগরি শিক্ষার মাধ্যমে দক্ষতা অর্জন করে নিজেদেরকে স্বাবলম্বী করে তুলতে পারে তার ব্যবস্থা নেওয়া হচ্ছে। তরুণ সমাজকে মাদকাসক্তি থেকে মুক্ত করতে খেলাধুলার কোন বিকল্প নেই। সরকার খেলাধুলাকে পেশা হিসেবে প্রতিষ্ঠা করতে কাজ শুরু করেছে। যেখানেই খালি জায়গা থাকবে সেখানেই খেলার মাঠ করার পরিকল্পনা রয়েছে। আগামী শিক্ষাবর্ষে চতুর্থ শ্রেণি থেকে খেলাধুলাকে বাধ্যতামূলক করা হবে।
সভাপতির বক্তব্যে ডিবেট ফর ডেমোক্রেসির চেয়ারম্যান হাসান আহমেদ চৌধুরী কিরণ বলেন, বর্তমান সরকার কর্মমুখী শিক্ষার ওপর গুরুত্ব দিচ্ছে। দেশে ও বিদেশের চাহিদা অনুযায়ী প্রশিক্ষিত জনগোষ্ঠী গড়ে তোলার উদ্যোগ নিচ্ছে। সরকারের নতুন কুঁড়ি স্পোর্টস কর্মসূচি, মিনি স্টেডিয়াম নির্মাণ, ক্রীড়া ভাতা, খেলার মাঠ তৈরি ও আধুনিকায়নসহ তরুণ যুবকদের জন্য নেওয়া বহুমুখী উদ্যোগ যুবসমাজকে মাদকাশক্তি থেকে মুক্ত করে সুস্থ ও কর্মক্ষম জাতি গঠনে গুরুত্বপূর্ণ ভূমিকা রাখতে পারবে।
‘দক্ষ যুবশক্তি গড়ে তুলতে সরকারের চেয়ে বেসরকারি খাতের সম্পৃক্ততা বেশি গুরুত্বপূর্ণ’ শীর্ষক ছায়া সংসদ বিতর্ক প্রতিযোগিতায় ইস্টার্ন ইউনিভার্সিটির বিতার্কিকদের পরাজিত করে শেরেবাংলা কৃষি বিশ্ববিদ্যালয়ের বিতার্কিকরা বিজয়ী হয়। প্রতিযোগিতা শেষে অংশগ্রহণকারী দলকে ট্রফি, ক্রেস্ট ও সনদপত্র প্রদান করা হয়। 
#
নূর আলম/তানভীর/আতিক/মিজান/২০২৬/১৬০০ ঘণ্টা 

তথ্যবিবরণী                                                               	                                      নম্বর: ৭৩৭
হাম রোগের সর্বশেষ প্রতিবেদন

ঢাকা, ৩০ শ্রাবণ (১৪ আগস্ট):  
স্বাস্থ্য অধিদপ্তরের তথ্যানুযায়ী গতকাল বৃহস্পতিবার সকাল ৮টা থেকে আজ শুক্রবার সকাল ৮টা পর্যন্ত ২৪ ঘণ্টায় দেশে সন্দেহজনক হাম রোগীর সংখ্যা ৯৭২ জন এবং নিশ্চিত হাম রোগীর সংখ্যা ১৮৭জন। 
১৫ মার্চ থেকে অদ্যাবধি মোট সন্দেহজনক হাম রোগী হাসপাতালে ভর্তির সংখ্যা ১ লাখ ২২ হাজার ৭৯৪ জন। সন্দেহজনক হাম রোগীর মধ্যে এখন পর্যন্ত সুস্থ হয়ে হাসপাতাল ত্যাগ করেছেন ১ লাখ ১৮ হাজার ৫৪০ জন।       
গত ২৪ ঘণ্টায় নিশ্চিত হাম রোগে মৃত্যুর সংখ্যা শূন্য এবং সন্দেহজনক হাম রোগে মৃত্যুর সংখ্যা ৪। 
গত ১৫ মার্চ হতে অদ্যাবধি মোট সন্দেহজনক হাম রোগে মৃত্যুর সংখ্যা ৭৯৫ এবং নিশ্চিত হাম রোগে মৃত্যুর সংখ্যা ৯৯।  
আজ স্বাস্থ্য অধিদপ্তরের এক সংবাদ বিজ্ঞপ্তির মাধ্যমে এসব তথ্য জানানো হয়।
#

স্বাস্থ্য অধিদপ্তর/তানভীর/আতিক/আলী/সফি/২০২৬/১৫৩০ ঘণ্টা  



তথ্যবিবরণী                                                               	                                      নম্বর: ৭৩৬
আবহাওয়ার সতর্কবার্তা
ঢাকা, ৩০ শ্রাবণ (১৪ আগস্ট):  
পশ্চিমবঙ্গ উপকূল ও তৎসংলগ্ন এলাকায় অবস্থানরত স্থল নিম্নচাপটি পশ্চিম-উত্তরপশ্চিম দিকে অগ্রসর হয়ে বর্তমানে ঝাড়খন্ড ও তৎসংলগ্ন গাঙ্গেয় পশ্চিমবঙ্গ এলাকায় অবস্থান করছে। এটি আরো পশ্চিম-উত্তরপশ্চিম দিকে অগ্রসর ও ক্রমান্বয়ে দুর্বল হতে পারে। এর প্রভাবে সমুদ্র বন্দরসমূহ, উত্তর বঙ্গোপসাগর ও তৎসংলগ্ন বাংলাদেশের উপকূলীয় এলাকার উপর দিয়ে ঝড়ো হাওয়া বয়ে যেতে পারে। 
চট্টগ্রাম, কক্সবাজার, মোংলা ও পায়রা সমুদ্র বন্দরসমূহকে তিন নম্বর নম্বর স্থানীয় সতর্ক সংকেত দেখিয়ে যেতে বলা হয়েছে। উত্তর বঙ্গোপসাগরে অবস্থানরত মাছ ধরার নৌকা ও ট্রলারসমূহকে পরবর্তী নির্দেশ না দেওয়া পর্যন্ত উপকূলের কাছাকাছি থেকে সাবধানে চলাচল করতে বলা হয়েছে।
এছাড়া, আজ সকাল নয়টা থেকে সন্ধ্যা ছয়টা পর্যন্ত দেশের অভ্যন্তরীণ নদীবন্দর সমূহের জন্য আবহাওয়ার পূর্বাভাস অনুযায়ী, খুলনা, বরিশাল, পটুয়াখালী, নোয়াখালী, চট্রগ্রাম এবং কক্সবাজার অঞ্চল সমূহের উপর দিয়ে দক্ষিণ/দক্ষিণ-পূর্ব দিক থেকে ঘন্টায় ৪৫-৬০ কিলোমিটার বেগে অস্থায়ীভাবে দমকা/ঝড়ো হাওয়াসহ বৃষ্টি/বজ্রবৃষ্টি হতে পারে। এসব এলাকার নদীবন্দর সমূহকে এক নম্বর সতর্ক সংকেত দেখাতে বলা হয়েছে। 
ন্যাশনাল ডিজাস্টার রেসপন্স কো-অর্ডিনেশন সেন্টারের দৈনিক প্রতিবেদনে এসকল তথ্য জানানো হয়েছে।
#
হাছান/তানভীর/আতিক/আলী/সফি/২০২৬/১৪৫০ ঘণ্টা  



তথ্যবিবরণী                                                                                                                    নম্বর: ৭৩৫
খেলাকে পেশা হিসেবে প্রতিষ্ঠার লক্ষ্যে কাজ করছে সরকার
 		  -মহিলা ও শিশু বিষয়ক মন্ত্রী
ঢাকা, ৩০ শ্রাবণ (১৪ আগস্ট): 
মহিলা ও শিশু বিষয়ক এবং সমাজকল্যাণ মন্ত্রী আবু জাফর মোঃ জাহিদ হোসেন বলেছেন, খেলাকে পেশা হিসেবে প্রতিষ্ঠার লক্ষ্যে কাজ করছে সরকার। দেশের ইতিহাসে প্রথমবারের মতো প্রধানমন্ত্রী তারেক রহমান ক্রীড়াবিদদের বেতন কাঠামোর আওতায় এনে ক্রীড়া ভাতা প্রদান কার্যক্রম উদ্বোধন করেছেন। 
আজ রাজধানীর মোহাম্মদ আলী বক্সিং স্টেডিয়ামে জাতীয় কিকবক্সিং এসোসিয়েশনের আয়োজনে দুই দিনব্যাপী ‘বেস্ট অব বেস্ট জাতীয় কিকবক্সিং চ্যাম্পিয়ানশিপ ২০২৬’-এর উদ্বোধনী অনুষ্ঠানে প্রধান অতিথির বক্তব্যে তিনি এসব কথা বলেন। 
মন্ত্রী বলেন, শিশুদের শারীরিক ও মানসিক বিকাশ এবং আত্মবিশ্বাস বৃদ্ধিতে খেলাধুলা একটি অনন্য ও শক্তিশালী মাধ্যম হিসেবে কাজ করে। তৃণমূল পর্যায় থেকে ক্রীড়াচর্চাকে উৎসাহিত করতে দেশের প্রতিটি ইউনিয়নে একটি করে খেলার মাঠ নির্মাণের উদ্যোগ গ্রহণ করেছে সরকার।
তিনি উল্লেখ করেন, ‘নতুন কুঁড়ি স্পোর্টস’-এর মতো যুগান্তকারী কর্মসূচির মাধ্যমে দেশের প্রত্যন্ত অঞ্চলে ছড়িয়ে-ছিটিয়ে থাকা প্রতিভাবান ক্ষুদে খেলোয়াড়দের খুঁজে বের করে জাতীয় পর্যায়ে তুলে আনা হচ্ছে, যারা ভবিষ্যতে বিশ্বমঞ্চে বাংলাদেশের জন্য গৌরব ও সুনাম বয়ে আনবে।
অনুষ্ঠানে আয়োজকদের পক্ষ থেকে কিকবক্সিং-কে নতুন কুঁড়ি স্পোর্টসে অন্তর্ভুক্ত করার দাবি জানানো হলে, মন্ত্রী এ বিষয়ে প্রয়োজনীয় সকল সহায়তা প্রদানের আশ্বাস দেন।
অনুষ্ঠানে সভাপতিত্ব করেন জাতীয় কিকবক্সিং অ্যাসোসিয়েশনের সভাপতি ইশতিয়াক আবেদিন। এসময় এসোসিয়েশনের সাধারণ সম্পাদক মোস্তাফিজুর রহমান মোস্তাফিজ, দেশের বিভিন্ন অঞ্চল থেকে আগত প্রখ্যাত ক্রীড়াবিদ, প্রশিক্ষক (কোচ), রেফারি, মন্ত্রণালয় ও ক্রীড়া সংশ্লিষ্ট কর্মকর্তাবৃন্দ এবং ক্রীড়াপ্রেমী দর্শক উপস্থিত ছিলেন।
#
রায়হান/তানভীর/আতিক/আলী/মিজান/২০২৬/১৪২০ ঘণ্টা  

তথ্যবিবরণী                                                                                                                    নম্বর: ৭৩৪
জাহাজ নির্মাণ ও পুনঃপ্রক্রিয়াজাতকরণ শিল্পকে পরিবেশসম্মত, নিরাপদ ও আন্তর্জাতিক মানে রূপান্তরের উদ্যোগ
ঢাকা, ৩০ শ্রাবণ (১৪ আগস্ট):
দেশের জাহাজ নির্মাণ ও জাহাজ পুনঃপ্রক্রিয়াজাতকরণ শিল্পের বিদ্যমান আইন, বিধি, নীতিমালা ও চ্যালেঞ্জ পর্যালোচনা করে পরিবেশসম্মত, নিরাপদ, টেকসই এবং আন্তর্জাতিক মানসম্পন্ন শিল্পখাত গড়ে তোলার লক্ষ্যে পৃথক পৃথক সভা অনুষ্ঠিত হয়।
গতকাল ঢাকায় পরিবেশ বন ও জলবায়ু পরিবর্তন মন্ত্রণালয়ের সম্মেলনকক্ষে অনুষ্ঠিত সভায় সভাপতিত্ব করেন পরিবেশ, বন ও জলবায়ু পরিবর্তন মন্ত্রী আবদুল আউয়াল মিন্টু। বিশেষ অতিথি হিসেবে উপস্থিত ছিলেন শিল্পমন্ত্রী খন্দকার আব্দুল মুক্তাদির এবং নৌপরিবহন প্রতিমন্ত্রী মোঃ রাজিব আহসান। সভার উদ্দেশ্য ছিল সংশ্লিষ্ট শিল্পের বিদ্যমান আইন, বিধি ও নীতিমালা পর্যালোচনা এবং প্রয়োজনীয় সুপারিশ প্রণয়ন।
সভায় জাহাজ নির্মাণ ও জাহাজ পুনঃপ্রক্রিয়াজাতকরণ উভয় খাতের টেকসই উন্নয়ন, পরিবেশ সুরক্ষা, শ্রমিকের নিরাপত্তা, আন্তর্জাতিক মান পরিপালন, প্রযুক্তিগত আধুনিকায়ন, দক্ষ মানবসম্পদ সৃষ্টি এবং অর্থায়ন সুবিধা সম্প্রসারণের বিভিন্ন দিক নিয়ে আলোচনা হয়।
জাহাজ পুনঃপ্রক্রিয়াজাতকরণ শিল্পবিষয়ক উপস্থাপনায় বাংলাদেশের এ খাতের অর্থনৈতিক গুরুত্ব, কর্মসংস্থান সৃষ্টি, দেশীয় ইস্পাত শিল্পে কাঁচামাল সরবরাহ এবং সার্কুলার ইকোনমির সম্ভাবনা তুলে ধরা হয়। পাশাপাশি আন্তর্জাতিক পরিবেশ ও নিরাপত্তা মান অনুসরণ, ঝুঁকিপূর্ণ বর্জ্যের নিরাপদ ব্যবস্থাপনা, বর্জ্যপানি শোধন, বায়ুদূষণ নিয়ন্ত্রণ, মাটি পুনরুদ্ধার এবং জীববৈচিত্র্য সংরক্ষণের ওপর গুরুত্ব আরোপ করা হয়।
উপস্থাপনায় জাতীয় পর্যায়ে Treatment, Storage and Disposal Facility (TSDF) প্রতিষ্ঠা ও কার্যকর ব্যবস্থাপনা, ঝুঁকিপূর্ণ বর্জ্য শোধন, ইনসিনারেটর স্থাপন, উপকরণ পুনঃব্যবহার এবং উপকূলীয় ও ম্যানগ্রোভ প্রতিবেশ সংরক্ষণের প্রয়োজনীয়তা তুলে ধরা হয়। একই সঙ্গে দক্ষ জনবল তৈরি, প্রশিক্ষণ, Testing Lab স্থাপন, আর্থিক সহায়তা এবং সংশ্লিষ্ট প্রতিষ্ঠানের মধ্যে কার্যকর সমন্বয়ের ওপরও জোর দেওয়া হয়।
অন্যদিকে, জাহাজ নির্মাণ শিল্পবিষয়ক উপস্থাপনায় বাংলাদেশের ভৌগোলিক অবস্থান, তুলনামূলক শ্রমব্যয়, কারিগরি সক্ষমতা, অভ্যন্তরীণ বাজার এবং রপ্তানির সম্ভাবনাকে এ খাতের প্রতিযোগিতামূলক সুবিধা হিসেবে চিহ্নিত করা হয়। আধুনিক ড্রাইডক, মডুলার শিপ বিল্ডিং, রপ্তানিমুখী শিপইয়ার্ড, প্রযুক্তিগত আধুনিকায়ন, গবেষণা ও উন্নয়ন এবং দক্ষ মানবসম্পদ সৃষ্টির প্রয়োজনীয়তা তুলে ধরা হয়।
বিশ্ব নৌপরিবহন খাতে উদীয়মান পরিবর্তনের সঙ্গে বাংলাদেশের জাহাজ নির্মাণ শিল্পকে খাপ খাইয়ে নেওয়ার বিষয়েও সভায় গুরুত্ব দেওয়া হয়। উপস্থাপনায় IMO-এর Net-Zero Framework, বিকল্প ও কম-কার্বন জ্বালানি, LNG, Green Steel, Carbon Trading এবং Smart Shipyard-এর মতো বৈশ্বিক প্রবণতার কথা উল্লেখ করা হয়।
জাহাজ নির্মাণ শিল্পে পরিবেশ সুরক্ষার অংশ হিসেবে বায়ুদূষণ নিয়ন্ত্রণ, বর্জ্যপানি শোধন, ঝুঁকিপূর্ণ বর্জ্য ব্যবস্থাপনা, জীববৈচিত্র্য সংরক্ষণ এবং ম্যানগ্রোভ রক্ষার ওপর গুরুত্ব দেওয়া হয়। পাশাপাশি শিল্পের দীর্ঘমেয়াদি উন্নয়নে অর্থায়ন, গ্রিন ফাইন্যান্স, সরকারি গ্যারান্টি, সরকারি-বেসরকারি অংশীদারিত্ব এবং রপ্তানি ঋণের মতো সুবিধার প্রয়োজনীয়তাও তুলে ধরা হয়।
সভায় মত প্রকাশ করা হয় যে, জাহাজ নির্মাণ ও জাহাজ পুনঃপ্রক্রিয়াজাতকরণ শিল্পের টেকসই উন্নয়নে সংশ্লিষ্ট মন্ত্রণালয়, দপ্তর, সংস্থা ও বেসরকারি খাতের মধ্যে শক্তিশালী প্রাতিষ্ঠানিক সমন্বয় প্রয়োজন। বিদ্যমান সমস্যা ও প্রতিবন্ধকতা চিহ্নিত করে বাস্তবসম্মত সুপারিশ প্রণয়ন, আন্তর্জাতিক মান অনুসরণ এবং পরিবেশ ও শ্রমিক নিরাপত্তাকে অগ্রাধিকার দিয়ে ভবিষ্যৎ কর্মপরিকল্পনা গ্রহণের ওপর গুরুত্বারোপ করা হয়।
দুই সভার আলোচনায় দেশের জাহাজ শিল্পকে পরিবেশবান্ধব, প্রযুক্তিনির্ভর, নিরাপদ ও বিশ্ববাজারে আরো প্রতিযোগিতামূলক করে গড়ে তোলার লক্ষ্যে সমন্বিতভাবে কাজ করার প্রয়োজনীয়তা উঠে আসে।
সভায় অর্থ মন্ত্রণালয়ের অর্থ বিভাগের সচিব ড. মো: খায়েরুজ্জামান মজুমদার, শিল্প মন্ত্রণালয়ের সচিব আব্দুন নাসের খান, সংশ্লিষ্ট মন্ত্রণালয়, বিভাগ, দপ্তর ও সংস্থার প্রতিনিধি, নৌপরিবহন খাতের সংশ্লিষ্ট কর্তৃপক্ষ, শিল্পখাতের প্রতিনিধি এবং অন্যান্য অংশীজন অংশগ্রহণ করেন। 
#

তথ্যবিবরণী                                                                                                                নম্বর: ৭৩৩
বুড়িগঙ্গা ও তুরাগের দূষণ বন্ধে সংশ্লিষ্ট সবাইকে সমন্বিতভাবে কার্যকর পদক্ষেপ নিতে হবে
      —পরিবেশমন্ত্রী
ঢাকা, ৩০ শ্রাবণ (১৪ আগস্ট):
পরিবেশ, বন ও জলবায়ু পরিবর্তন মন্ত্রী আবদুল আউয়াল মিন্টু বলেছেন, বুড়িগঙ্গা ও তুরাগের দূষণ বন্ধে সংশ্লিষ্ট সবাইকে সমন্বিতভাবে কার্যকর পদক্ষেপ নিতে হবে। তিনি বলেন, ঢাকার চারপাশের নদী দূষণমুক্ত করতে শিল্প মালিকদের সহযোগিতা প্রয়োজন। কারখানার দূষিত পানি খাল বা নদীতে যেন না পড়ে সেজন্য ইটিপি স্থাপন করা জরুরি। 
গতকাল রাজধানীর আগারগাঁওয়ে পরিবেশ অধিদপ্তরের সম্মেলনকক্ষে ঢাকার চারপাশের বুড়িগঙ্গা ও তুরাগ নদী এবং নদী-সংযুক্ত খালসমূহে পতিত শিল্প, পয়ঃ ও অন্যান্য বর্জ্যজনিত দূষণ নিয়ন্ত্রণে সংশ্লিষ্ট সরকারি সংস্থা, শিল্পপ্রতিষ্ঠান ও অংশীজনের সমন্বয়ে আয়োজিত মতবিনিময় সভায় সভাপতির বক্তব্যে তিনি এসব কথা বলেন। এসময় প্রতিমন্ত্রী শেখ ফরিদুল ইসলাম ও প্রধানমন্ত্রীর মূখ্য সচিব এ বি এম আব্দুস সাত্তার উপস্থিত ছিলেন।
মন্ত্রী বলেন, দেশের সম্পদ সৃষ্টি করা ব্যবসায়ীদের দায়িত্ব। দেশে আরো কল-কারখানা বৃদ্ধির পাশাপাশি পরিবেশ দূষণের বিষয়টিও খেয়াল রাখা জরুরি। সমন্বিতভাবে কোনো কাজ না করলে, তা টেকসই হয় না।
দেশের শীর্ষ শিল্প মালিক সংগঠন বিজিএমইএ, বিকেএমইএ, এফবিসিসিআই এর পক্ষ থেকে বিভিন্ন সমস্যা তুলে ধরা হয়। এর জবাবে পরিবেশ, বন ও জলবায়ু পরিবর্তন প্রতিমন্ত্রী শেখ ফরিদুল ইসলাম বলেন, কেন্দ্রীয়ভাবে ইটিপি করার বিষয়টি বিবেচনা করা হবে। অন্যায়ভাবে ব্যবসায়ীদের হয়রানি করলে সেটা কোনোভাবেই মেনে নেওয়া হবে না। ইটিপিতে ব্যবহৃত কেমিক্যাল আমদানিতে শুল্ক কমানো বা শূন্যে নামিয়ে আনতে চেষ্টা করা হবে।
প্রধানমন্ত্রীর মূখ্য সচিব এ বি এম আব্দুস সাত্তার বিশেষ অতিথির বক্তব্যে বলেন, প্রধানমন্ত্রী তারেক রহমানের স্বপ্ন বুড়িগঙ্গাকে লন্ডনের টেমস নদীর মতো রূপান্তর করা। সবাই মিলে কাজ করলে বুড়িগঙ্গা, তুরাগ বা শীতলক্ষ্যাকে টেমস নদীর মতো করে গড়ে তোলা সম্ভব। সেজন্য বুড়িগঙ্গার পানি দূষণমুক্ত করার পাশাপাশি তুরাগের উজানের নদী দূষণ রোধেও কাজ করা হবে। তিনি আরো বলেন, গাবতলী ও আশুলিয়ায় নদীর উপর ঝুলন্ত ব্রিজ তৈরি করা হবে এবং পর্যটকদের বিনোদনের জন্য জাহাজ পরিচালনা করা হবে। 
বাংলাদেশ নৌবাহিনীর পক্ষ থেকে সভায় ‘বুড়িগঙ্গা নদীর দূষণ নিয়ন্ত্রণে সমন্বিত কর্মপরিকল্পনা ও বাস্তবায়ন রূপরেখা’ উপস্থাপন করা হয়। এতে জানানো হয়, বুড়িগঙ্গা নদীর দূষণ নিয়ন্ত্রণে সমন্বিত কর্মপরিকল্পনার অংশ হিসেবে প্রধানমন্ত্রী তারেক রহমান মুখ্য সচিবের নেতৃত্বে একটি কেন্দ্রীয় সেল গঠনের নির্দেশনা দিয়েছেন।
উপস্থাপিত তথ্যে বুড়িগঙ্গা ও তুরাগ নদীতে মোট ২২৪টি বর্জ্য নিঃসরণের উৎসমুখ চিহ্নিত করার কথা জানানো হয়। এর মধ্যে বুড়িগঙ্গায় ১৬৬টি এবং তুরাগে ৫৮টি উৎসমুখ রয়েছে। বিভিন্ন বেসরকারি শিল্পপ্রতিষ্ঠান, ঢাকা ওয়াসা, সিটি কর্পোরেশন, স্থানীয় সরকার প্রতিষ্ঠানসহ বিভিন্ন সংস্থার সঙ্গে এসব উৎসমুখ সংশ্লিষ্ট।
সভায় শিল্পবর্জ্যের উৎসভিত্তিক তালিকা তৈরি, শিল্পপ্রতিষ্ঠানে কার্যকর ইটিপি স্থাপন ও পরিচালনা নিশ্চিত করা, অনুমোদনহীন ড্রেন শনাক্ত ও বন্ধ করা এবং খাল ও ড্রেন থেকে বর্জ্য অপসারণ করে স্বাভাবিক পানিপ্রবাহ ফিরিয়ে আনার ওপর গুরুত্ব দেওয়া হয়। খাল ও ড্রেনেজের পাশে প্রয়োজন অনুযায়ী STP, ETP ও Waste-to-Energy Plant স্থাপনে মধ্য ও দীর্ঘমেয়াদি পরিকল্পনা গ্রহণের বিষয়টিও কর্মপরিকল্পনায় অন্তর্ভুক্ত রয়েছে।

সভায় বুড়িগঙ্গা ও তুরাগ নদীর দূষণ নিয়ন্ত্রণে শিল্পবর্জ্যসহ সকল বর্জ্যের উৎসমুখ বন্ধ, খাল ও ড্রেনের বর্জ্য অপসারণ ও পানির প্রবাহ নিশ্চিতকরণ এবং নদীর তলদেশে দীর্ঘদিন ধরে জমে থাকা বর্জ্য অপসারণে সমন্বিত কর্মপরিকল্পনা বাস্তবায়নের ওপর গুরুত্বারোপ করা হয়।
সভায় বন, পরিবেশ ও জলবায়ু পরিবর্তন মন্ত্রণালয়ের ভারপ্রাপ্ত সচিব ড. ফাহমিদা খানম, পানি সম্পদ মন্ত্রণালয়ের সচিব ড. একেএম শাহাবুদ্দিন, শ্রম ও কর্মসংস্থান মন্ত্রণালয়ের সচিব মোঃ আব্দুর রহমান তরফদার, রাজউকের চেয়ারম্যান (সচিব) ইঞ্জিনিয়ার মো: রিয়াজুল ইসলাম, পরিবেশ বন ও জলবায়ু পরিবর্তন মন্ত্রণালয়ের জলবায়ু পরিবর্তন অনুবিভাগের অতিরিক্ত সচিব ও পরিবেশ অধিদপ্তরের মহাপরিচালক (রুটিন দায়িত্ব) মোহাম্মদ নাভিদ শফিউল্লাহ, শিল্প মালিকদের সংগঠন এফবিসিসিআই, বিজিএমইএ, বিকেএমইএ এর নেতৃবৃন্দ সংশ্লিষ্ট মন্ত্রণালয়ের অতিরিক্ত সচিবগণ, বিভিন্ন দপ্তর-সংস্থার প্রতিনিধি, পরিবেশ সংগঠনের প্রতিনিধি, স্থানীয় সরকার প্রতিষ্ঠান এবং প্রিন্ট, ইলেকট্রনিক মিডিয়ার সাংবাদিকবৃন্দ উপস্থিত ছিলেন।

